Document ID: 32002L0034

Kahekümne kuues komisjoni direktiiv 2002/34/EÜ,
15. aprill 2002,
millega kohandatakse tehnika arenguga liikmesriikides kosmeetikatoodete kohta vastuvõetud õigusaktide ühtlustamist käsitleva nõukogu direktiivi 76/768/EMÜ lisasid II, III ja VII
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse liikmesriikides kosmeetikatoodete kohta vastuvõetud õigusaktide ühtlustamist käsitlevat nõukogu 27. juuli 1976. aasta direktiivi 76/768/EMÜ [1] (viimati muudetud komisjoni direktiiviga 2000/41/EÜ, [2] eriti selle artikli 8 lõiget 2,
pärast nõupidamist kosmeetikatoodete ja tarbijatele mõeldud toiduks mittekasutatavate toodete teaduskomiteega (SCCNFP)
ning arvestades järgmist:
(1) II lisa kirjes 293 on kosmeetikatoodetes keelustatud ainete hulka kuuluvatena märgitud ka radioaktiivsed ained. Kirje 293 joonealuses märkuses 1 lubatakse siiski selles sätestatud tingimustel looduslikku päritolu radioaktiivsete ainete ning keskkonnast pärinevast tehissaastest põhjustatud radioaktiivsete ainete esinemist, viidates 2. veebruari 1959. aasta direktiivile, milles sätestatakse põhilised ohutusnormid töötajate ja muu elanikkonna tervise kaitseks ioniseerivast kiirgusest tulenevate ohtude eest. [3] Need direktiivid tunnistati kehtetuks nõukogu direktiivi 96/29/Euratom [4] artikli 6 lõikega 5, milles on sätestatud, et liikmesriigid ei tohi lubada radioaktiivsete ainete lisamist kosmeetikatoodetesse ega ka selliste kaupade eksporti. Direktiivis 96/29/Euroatom sätestatakse ka selle direktiivi kohaldamisel kasutatav radioaktiivsete ainete määratlus. Seega tuleks II lisa kirjet 293 vastavalt muuta.
(2) SCCNFP on IFRA (Rahvusvahelise Lõhnaainete Assotsiatsiooni) tegevusjuhise kohaselt loetlenud 36 ainet, mis ei tohi kuuluda kosmeetikatoodetes kasutatavate aroomikompositsioonide koostisesse. Nende 36 lõhnaingrediendi hulgast on seitse juba kantud II lisasse ja üks (6-metüülkumariin) viitenumbri 46 all III lisa 1. ossa, mis juba piirab selle kasutamist suuhügieenivahendina. Sellest tulenevalt tuleks 28 ülejäänud lõhnaingredienti kanda II lisa nimekirja. Nende ainete ohutust on hinnanud ü ksnes SCCNFP nende kasutamise puhul lõhnaingredientidena. Seetõttu on vaja reguleerida nende ainete kasutamist sel otstarbel. SCCNFP jätkab nende ainete ohutuse edasist hindamist ka muude kasutusotstarvete puhul.
(3) SCCNFP soovitab metüüleugenooli kosmeetikaingrediendina meelega mitte kasutada. Seega tuleks metüüleugenool kanda II lisasse. Kuna looduslikku päritolu metüüleugenooli esineb siiski kosmeetikatoodete koostisainetena kasutatavates eeterlikes õlides, on SCCNFP kehtestanud selle aine olemasolule kosmeetikatoodetes sisalduse eripiirmäärad.
(4) Liitiumhüdroksiidi ja kaltsiumhüdroksiidi kosmeetikatoodetes kasutamise kohta olemasoleva teabe ja nende ohutuse hindamise tulemuste alusel soovitab SCCNFP nende ainete kasutamist piirata. Sellest tulenevalt tuleks III lisa 1. osa kandeid 15b ja 15c vastavalt muuta.
(5) Toksikoloogilise hindamise alusel soovitab SCCNFP piirata jäägina esineva akrüülamiidi sisalduse piirmäära valmistootes. Seega tuleks polüakrüülamiid kanda III lisa 1. ossa.
(6) SCCNFP on teinud 61 juuksevärvi toksikoloogilised hindamised ning andnud soovitused nende kasutusala, sisalduse piirmäära ja erihoiatuste kohta. Üks nendest juuksevärvidest on juba kantud viitenumbri 16 all III lisa 1. ossa, mida tuleks seega muuta. Mõne juuksevärvi ohutuse kohta on vaja siiski lisateavet, eriti selleks, et SCCNFP soovituste kohaselt uurida püsivate juuksevärvide korrapärase kasutamise võimalikku seost kusepõievähiga. Seega tuleks ülejäänud 60 juuksevärvi kanda III lisa 2. ossa. III lisa 1. osa kanne 8 hõlmab juuksevärvidena kasutatavate fenüleendiamiini derivaatide rühma. Dubleerivate kannete vältimiseks tuleks b veeru teksti muuta, jättes sellest välja mujal III lisas loetletud derivaadid.
(7) SCCNFP soovituste kohaselt võib muskusksüleeni ohutult kasutada kosmeetikatoodetes, välja arvatud suuhooldusvahendid, kui teoreetiline ööpäeva jooksul imenduv doos ei ole suurem kui ligikaudu 10 μg/kg/ööpäev. Seega tuleks muskusksüleen, kuni selle aine ohtlikkuse hindamine registreeritud ainete ohtlikkuse hindamist ja kontrolli käsitleva nõukogu määruse (EMÜ) nr 793/93 [5] raames on lõpetatud, kanda III lisa 2. ossa.
(8) SCCNFP soovituste kohaselt võib muskusketooni ohutult kasutada kosmeetikatoodetes, välja arvatud suuhooldusvahendid, kui teoreetiline ööpäeva jooksul imenduv doos ei ole suurem kui ligikaudu 14 μg/kg/ööpäev. Seega tuleks muskusketoon, kuni selle aine ohtlikkuse hindamine määruse (EMÜ) nr 793/93 raames on lõpetatud, kanda III lisa 2. ossa.
(9) SCCNFP on väljendanud arvamust, et teatavate piirangute korral võib UV-filtrina kasutatavat dimetikodietüülbensaalmalonaati ohutult kasutada kosmeetikatoodetes. Seega tuleks dimetikodietüülbensaalmalonaat kanda VII lisa 1. ossa.
(10) SCCNFP on väljendanud arvamust, et teatavate piirangute korral võib titaandioksiidi ohutult kasutada UV-filtrina kosmeetikatoodetes. Seega tuleks titaandioksiid kanda VII lisa 1. ossa.
(11) Käesolevas direktiivis ettenähtud meetmed on kooskõlas kosmeetikatoodete kaubanduse sektoris tehniliste tõkete kõrvaldamist käsitlevate direktiivide tehnika arenguga kohandamise komitee seisukohaga,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/768/EMÜ muudetakse käesoleva direktiivi lisa kohaselt:
Artikkel 2
Liikmesriigid võtavad vajalikke meetmeid selle tagamiseks, et kosmeetikatooted, mis sisaldavad direktiivi 76/768/EMÜ II, III ja VII lisas loetletud aineid käesoleva direktiivi lisas sätestatu kohaselt ja mis pärast 15. aprilli 2004 lõpptarbijale tarnitakse, vastaksid käesoleva direktiivi sätetele.
Artikkel 3
Liikmesriigid jõustavad käesoleva direktiivi täitmiseks vajalikud õigusnormid hiljemalt 15. aprilliks 2003. Liikmesriigid teatavad sellest viivitamata komisjonile.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 4
Käesolev direktiiv jõustub kolmandal päeval pärast selle avaldamist Euroopa Ühenduste Teatajas.
Artikkel 5
Käesolev direktiiv on adresseeritud liikmesriikidele.
Brüssel, 15. aprill 2002

Labels: 1
7
3
0
15